กองอสังหาฯเคพีเอ็นแจ๋ว
บลจ.กสิกรชี้ทำเลดีผู้เช่าแน่นกว่า90%จ่อปรับราคาหนุนรายได้ปีนี้โต50%
12 มี.ค. 2556

บลจ.กสิกรชี้ทำเลดีผู้เช่าแน่นกว่า90%จ่อปรับราคาหนุนรายได้ปีนี้โต50%
บลจ.กสิกรไทย เตรียมขายกองทุนอสังหาริมทรัพย์ลงทุนอาคารเคพีเอ็น ทาวเวอร์ ชี้ทำเลดี ผู้เช่ากว่า 90%
นายจงรัก รัตนเพียร ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทยจะเสนอขายกองทุนรวมอสังหาริมทรัพย์เคพีเอ็น (KPNPF) ขนาดกองทุนประมาณ 1,800 ล้านบาท ในเดือน มี.ค.นี้ ลงทุนขั้นต่ำ 5 หมื่นบาท
กองทุนจะลงทุนในกรรมสิทธิ์สมบูรณ์ (ฟีโฮล) ในที่ดินและอาคารเคพีเอ็นทาวเวอร์ บนถนนพระราม 9 พื้นที่ใช้สอย 6 หมื่นตารางเมตร และพื้นที่ให้เช่าประมาณ 2.6 หมื่นตารางเมตร โดยมีอัตราการเช่าพื้นที่สูงกว่า 90% ต่อเนื่องตั้งแต่ปี 2553 รวมถึงค่าเช่าพื้นที่สื่อโฆษณากลางแจ้งบนตัวอาคารและจอแสดงภาพ LED สามารถสร้างรายได้ให้กองทุนในระดับสูง โดยกองทุนมีนโยบายจ่ายเงินปันผลปีละ 4 ครั้ง
นายกฤษณ์ ณรงค์เดช ประธานกรรมการ บริษัท เคพีเอ็น กรุ๊ป คอร์ปอเรชั่น ในฐานะผู้บริหารอสังหาริมทรัพย์ กล่าวว่า นอกจากอาคารซึ่งอยู่ติดถนนพระราม 9 แล้วยังใกล้กับทางขึ้นลงทางด่วนหลายสาย ทั้งทางพิเศษศรีรัช ทางพิเศษฉลองรัช รวมถึงทางพิเศษที่เชื่อมตรงไปยังสนามบินสุวรรณภูมิแล้ว อาคารดังกล่าวยังมีรายได้จากผู้เช่าที่มีความหลากหลาย 
ปัจจุบันกลุ่มเคพีเอ็นฯ เช่าพื้นที่เพียง 10% ที่เหลือเป็นบริษัทในประเทศและบริษัทต่างชาติ ซึ่งโดยเฉลี่ยเช่าพื้นที่มาแล้วกว่า 8 ปี ทำให้รายได้จากค่าเช่าไม่ได้กระจุกตัวอยู่ที่รายใดรายหนึ่ง หรืออุตสาหกรรมเดียว โดยสัญญาเช่าส่วนใหญ่ 3 ปี
“บริษัทจะเข้าลงทุนในกองทุน KPNPF สัดส่วน 30% ของมูลค่าสินทรัพย์และมีแผนผลักดันให้กองทุนมีขนาดใหญ่ขึ้น โดยการซื้ออสังหาริมทรัพย์เพิ่มในอนาคต” นายกฤษณ์ กล่าว
นายสุรเดช เกียรติธนากร ผู้บริหารกลุ่มธุรกิจวาณิชธนกิจ ธนาคารกสิกรไทย เปิดเผยว่า อาคารเคพีเอ็นทาวเวอร์มีศักยภาพสูงในแง่โอกาสเติบโตของรายได้และมูลค่าของอสังหาริมทรัพย์ที่จะเพิ่มขึ้นในอนาคต เนื่องจากปัจจุบันอัตราค่าเช่าโดยเฉลี่ยของอาคารอยู่ในระดับต่ำกว่าอัตราเฉลี่ยของตลาดอาคารสำนักงานโดยรอบมากกว่า 20% จึงเป็นโอกาสที่จะปรับค่าเช่าเพิ่มขึ้นในอนาคต
สำหรับปี 2555 รายได้ค่าเช่าของอาคารเคพีเอ็นทาวเวอร์ประมาณ 110 ล้านบาท เติบโตประมาณ 30% จากปีที่ผ่านมา ซึ่งโตในอัตรานี้ต่อเนื่องมาตั้งแต่ปี 2554 และในปี 2556 คาดว่ารายได้จะเติบโต 50-60% จากการทยอยปรับค่าเช่าของผู้เช่ารายเดิมที่ยังเก็บในอัตราที่ต่ำ 300 บาท/ตารางเมตร/เดือน จากปัจจุบันผู้เช่ารายใหม่เก็บ 400 บาท/ตารางเมตร/เดือน นอกจากนี้ ค่าเช่าพื้นที่โฆษณาบนอาคารยังสร้างรายได้ประมาณ 20% ของรายได้รวม